નટવરસિંહજી કળાપ્રિય રાજવી હતા. વાયોલીનના સૂર રેલાવતા આ રાજવી મનની પ્રસન્નતા કે વેદનાના ભાવ સંગીતના માધ્યમથી શ્રોતાઓ સુધી ખૂબીપૂર્વક પહોંચાડી શકતા હતા. રાજ્યની શાળાઓમાં સંગીત અને ચિત્રકળાના વિષયોને ખાસ સ્થાન હતું. જે અન્ય રાજ્યોમાં તે સમયે જોવા મળતું ન હતું. જનસમૂહને સ્પર્શતા પ્રશ્નો ઉકેલવાની નટવરસિંહજીની અગ્રતા હતી. ગામડાઓમાં વસતા લોકોના પ્રશ્નો સમજવા માટે રાજ્યના લગભગ પ્રત્યેક ગામડાંની મુલાકાત લેનાર આ દુર્લભ રાજવી હતા. આથી તેઓ લોકોની વાસ્તવિક સ્થિતિના પુરતા જાણકાર હતા. નિર્ણયો આ બાબતને ધ્યાનમાં લઇને કરતા હતા. આડેધડ થતા ગેરકાનૂની ખનનનો પ્રશ્ન આજે પણ આપણી સામે પડકાર સ્વરૂપે ઊભો છે ત્યારે પણ આ પ્રશ્ન હતો. નટવરસિંહજીએ પોતાના કાળમા આવી પ્રવૃત્તિ અસરકારક પગલાં ભરીને અટકાવી હતી. રાજ્યમાં મૂંગા પ્રાણીઓના બલીની પ્રથા અટકાવીને એક સુધારાવાદીને છાજે તેવું કાર્ય તેમણે કર્યું હતું.